La Policia Local de Sagunt reforçarà la vigilància dels contenidors per evitar que es deposite el fem fora
03 d’abril 2019

![](/es-va/Actualidad/PublishingImages/Agost 2015/(37)IMG_1569_c.jpg)  
  
La Policia Local de Sagunt reforçarà la vigilància en relació al depòsit de residus i fem tant domiciliaris com industrials en els contenidors situats en la via pública. Esta campanya, que comença hui i tindrà una vigència indefinida, pretén vigilar el compliment de la normativa per a aconseguir que es depositen els residus en el contenidor correcte i es complisquen els horaris establits.

  

És necessari recordar que se sancionarà a aquelles persones que depositen el fem en condicions i/o llocs diferents dels que determine l'Ajuntament, que abandonen els seus estris i el fem en la via pública, així com a les que tiren el fem orgànic fora d'un horari entre les 21 i les 23 hores, excepte els comerços, que poden tirar el fem entre les 20 i les 23 hores.

  

Estes conductes es qualifiquen de infraccions lleus, sent sancionades de 50 a 249 euros en funció de les circumstàncies concurrents com la intencionalitat, els perjudicis causats, reiteració, etc.

  

El regidor de Policia Local i Medi Ambient, Enric Ariño, ha explicat que el mal ús que s'està fent dels contenidors en qualsevol de les seues variants és una qüestió visible als ulls i que, a més, la ciutadania està denunciant. “**És lamentable i trist anar moltes vegades pel carrer i veure, al costat del contenidor, bosses, caixes, cartons, etc. En vista d'una demanda ciutadana, per l'estètica i la salubritat, farem una campanya per a vigilar el mal ús que es fa dels contenidors. Vull recordar que hi ha uns horaris per a poder utilitzar-los; sobretot, estarem pendents de qui deposita objectes fora del lloc adequat**”, assegura el regidor.

  

“**Si el contenidor està ple, lamentablement la persona haurà d'esperar-se, però no admetrem de cap manera que hi haja bosses fora del seu lloc, com deia per qüestió d'estètica, però també d'higiene. En el cas dels cristalls, poden trencar-se i ocasionar accidents i danys. Per tant, volem fer una crida a la ciutadania perquè faça un bon ús d'este servici i advertir-los que la policia estarà atenta**”, recalca Ariño.

  

Segons el comissari principal-cap de la Policia Local, es té constància d'un increment de les infraccions de la normativa que regula el depòsit de residus domiciliaris i d'establiments per al seu tractament posterior. Per això, les patrulles realitzaran una vigilància exhaustiva d'aquelles zones susceptibles de depositar residus domiciliaris.

*   [](http://www.facebook.com/sharer.php?u=https://aytosagunto.es/va/actualitat/la-policia-local-de-sagunt-reforcara-la-vigilancia-dels-contenidors-per-evitar-que-es-deposite-el-fem-fora/ "Facebook")
*   [](http://twitter.com/share?url=https://aytosagunto.es/va/actualitat/la-policia-local-de-sagunt-reforcara-la-vigilancia-dels-contenidors-per-evitar-que-es-deposite-el-fem-fora/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-local-de-sagunt-reforcara-la-vigilancia-dels-contenidors-per-evitar-que-es-deposite-el-fem-fora/ "Linked In")
*   [](mailto:?body=https://aytosagunto.es/va/actualitat/la-policia-local-de-sagunt-reforcara-la-vigilancia-dels-contenidors-per-evitar-que-es-deposite-el-fem-fora/)